อธิบดีกรมควบคุมโรค ย้ำว่าผู้ป่วยโควิด-19 ในไทย ต้องได้รับการรักษาในโรงพยาบาล ไม่มีแนวคิดให้กักตัวที่บ้านเหมือนต่างประเทศ
นายแพทย์โอภาส การย์กวินพงศ์ อธิบดีกรมควบคุมโรค กระทรวงสาธารณสุข กล่าวถึงกรณีที่มีข้อร้องเรียนว่าเมื่อไปตรวจหาเชื้อโควิด-19 ที่โรงพยาบาลเอกชน แต่ได้รับแจ้งว่าเตียงเต็ม แล้วให้ไปกักตัวเองที่บ้าน 14 วันว่า ประเทศไทยมีนโยบายว่าผู้ติดเชื้อในไทยทุกคนต้องได้รับการรักษาในโรงพยาบาล ไม่เอาอย่างต่างประเทศที่ติดเชื้อแล้วให้ไปกักตัวที่บ้าน แต่ขณะนี้โรงพยาบาลเอกชนหลายแห่งมีการตรวจจำนวนมากและพบผู้ติดเชื้อจำนวนมากเช่นกัน จึงเจอปัญหาเตียงเต็ม แต่จากการหารือวันที่ 9 เมษายน 2564 มีความชัดเจนว่าจะมีระบบส่งต่อในโรงพยาบาลเอกชนด้วยกัน หากส่งต่อไม่ได้ให้โทรแจ้งไปยังศูนย์ส่งต่อกรมการแพทย์ สายด่วน1668 ซึ่งเป็นจุดรับจัดการส่งต่อระหว่างโรงพยาบาลกับโรงพยาบาล ผู้ป่วยส่วนใหญ่ระลอกนี้มีอาการน้อย จึงใช้การปรับระบบโรงแรมเป็นกึ่งโรงพยาบาล คือ Hospital เพื่อให้มีความสะดวกสบายระดับหนึ่ง มีระบบดูแลการแพทย์และสาธารณสุข และมีระบบส่งต่อหากอาการรุนแรงขึ้น แต่หากมีผู้ป่วยจำนวนมากขึ้นก็มีการจัดเตรียมโรงพยาบาลสนามใน กทม. โดยยืนยันสามารถดูแลผู้ติดเชื้อได้อย่างมีประสิทธิภาพ